
	Р Е П У Б Л И К А   Б Ъ Л Г А Р И Я
К О М И С И Я   З А   П Р О Т И В О Д Е Й С Т В И Е   Н А
К О Р У П Ц И Я Т А   И   З А   О Т Н Е М А Н Е   Н А   Н Е З А К О Н Н О    П Р И Д О Б И Т О Т О   И М У Щ Е С Т В О
София 1000, пл. "Света Неделя" № 6,  тел: (+359 2)   9401 444, факс: (+359 2) 9401 595 


		
Р Е Ш Е Н И Е
№ РС–665–20–019
			
Днес, на 17.02.2021 г., Комисията за противодействие на корупцията и за отнемане на незаконно придобитото имущество /КПКОНПИ/ в състав:

Председател: Сотир Цацаров
Заместник-председател: Антон Славчев
Член: Антоанета Цонкова
Член: Пламен Йоцов
Член: Силвия Къдрева
   
                       			      У С Т А Н О В И:

Производството е по реда на чл. 71, ал. 1, пр. 1 от Закона за противодействие на корупцията и за отнемане на незаконно придобитото имущество (ЗПКОНПИ) и е образувано въз основа на сигнал с вх. № ЦУ01/С-665/19.10.2020 г. на КПКОНПИ.
Сигналът е насочен срещу Андон *** Тодоров – общински съветник в Общински съвет Б., мандат 2015-2019 г. и общински съветник и председател на  Общински съвет Б., мандат 2019-2023 г.
По същество в сигнала се твърди, че едноличен собственик на капитала до 2017 г. на „***“ ЕООД е бил В.Т. - брат на Андон Тодоров, тъй като последният не е имал право да участва в търговски дружества. През 2017 г. дяловете от „***“ ЕООД са прехвърлени от В. Т. на Андон Тодоров чрез пълномощно, като Андон Тодоров е действал като пълномощник на брат си. Андон Тодоров става едноличен собственик и управител на дружеството, докато е заместник-председател на ОбС Б. Излагат се твърдения за извършени нарушения при прехвърлянето на дяловете чрез пълномощник. По-късно Андон Тодоров прехвърля дяловете си от капитала на дружеството на Л. М. Към сигнала не са приложени доказателства. Излагат се твърдения за търговия с влияние и нарушения на магистрати, във връзка със съдебни дела по повод вписвания по партидата на „***“ ЕООД в Търговския регистър и РЮЛНЦ. 
КПКОНПИ служебно е събрала следните писмени доказателства: писмо с вх. № ЦУ 01-21824/10.12.2020г., клетвен лист от 05.11.2015г., клетвен лист от 11.11.2019г., Протокол № 5 от заседание на ОбС – Б., проведено на 20.12.2019г., писмо с вх. № ЦУ 01-21877/10.12.2020г., писмо с вх. № ЦУ 01-1433/25.01.2021г., декларации за имущество и интереси по чл. 35, ал. 1 и ал. 2 от ЗПКОНПИ от 27.12.2019г., Решение № 120-МИ/24.09.2019г. на ОИК – Б., Решение № 280-МИ/29.10.2019г. на ОИК – Б., списък на общинските съветници в ОбС – Б. /мандат 2019 – 2023г./, справка от интернет сайта на ПП „***“. Служебно е направена справка в Търговския регистър и регистър на ЮЛНЦ, НБД „Население“ и регистър „Булстат“.

От събраните в хода на административното производство доказателства Комисията установи следното от фактическа страна:

Сигналът е подаден от физическо лице с посочени три имена, телефон, адрес и същият е подписан.
Андон *** Тодоров е избран за общински съветник в Общински съвет Б. за мандат 2015 – 2019г. и мандат 2019 – 2023г. и е встъпил в длъжност с полагане на клетва респективно на 05.11.2015г. и 11.11.2019г., видно от клетвени листове от съответните дати и е избран за председател на ОбС Б. на 20.12.2019г., съгласно Протокол № 5 от заседание на ОбС Б., проведено на същата дата.
Видно от справка ТРРЮЛНЦ, управител и едноличен собственик на капитала на „***“ ЕООД, ЕИК: *** в периода 30.07.2008г. – 14.11.2017г. е В. Т. С Договор за продажба на дялове в еднолично дружество с ограничена отговорност, сключен на 08.11.2017г. между В.Т., чрез пълномощника му Андон *** Тодоров,  съгласно нотариално заверено пълномощно с рег. № 1463 от 22.05.2016г. на нотариус Т., от една страна като продавач, и Андон *** Тодоров, от друга страна като купувач, В. Т. продава на Андон Тодоров всичките си дялове от капитала на „***“ ЕООД. Андон *** Тодоров в писан като управител и едноличен собственик на капитала на „***“ ЕООД в ТРРЮЛНЦ от 14.11.2017г. до 28.02.2018г. С Договор за продажба на дялове в еднолично дружество с ограничена отговорност, сключен на 08.02.2018г., Андон *** Тодоров продава всички дружествени дялове на „***“ ЕООД на Л. Л. М., а промяната е вписана в ТРРЮЛНЦ на 28.02.2018г. Видно от справка ТРРЮЛНЦ Андон *** Тодоров е заличен като управител и едноличен собственик на капитала на „***“ ЕООД, като считано от 28.02.2018г., е вписана като управител и едноличен собственик на капитала на дружеството Л. Л. М. 
С вх. № ЦУ 01-21824/10.12.2020г. на КПКОНПИ председателят на Комисията по обществен ред, сигурност, противодействие на корупцията и установяване на конфликт на интереси в Общински съвет Б. уведомява Комисията, че след извършена справка в архива и деловодната система на Общински съвет Б., не са открити данни Андон *** Тодоров като общински съветник и председател на Общински съвет  Б., да е упражнил правомощия при подготовка, обсъждане и приемане на решения на ОбС Б. по отношение на „***“ ЕООД за периода от 19.10.2017г. до настоящия момент.
Съгласно справка от НБД „Население“ Андон *** Тодоров и В. Т. са братя.

При така установената фактическа обстановка, Комисията стигна до следните правни изводи:

За да е осъществен конфликт на интереси по смисъла на чл. 2 от ЗПУКИ (отм.), респ. чл. 52 от ЗПКОНПИ, следва да са налице три кумулативно изискуеми предпоставки: лице, заемащо публична длъжност по смисъла на чл. 3 от ЗПУКИ (отм.), респ. лице, заемащо висша публична длъжност по смисъла на чл. 6, ал. 1 от ЗПКОНПИ, наличие на частен интерес, който може да повлияе върху безпристрастното и обективно изпълнение на правомощията или задълженията му по служба и упражнено властническо правомощие, повлияно от частния интерес. 
Легалните дефиниции на понятията частен интерес и облага се съдържат в чл. 2 от ЗПУКИ (отм.), респ. чл. 53 и чл. 54 от ЗПКОНПИ. Частен е всеки интерес, който води до облага от материален или нематериален характер за лице, заемащо публична длъжност или за свързани с него лица, включително всяко поето задължение. Облага е всеки доход в пари или в имущество, включително придобиване на дялове или акции, както и предоставяне, прехвърляне или отказ от права, получаване на привилегия или почести, получаване на стоки или услуги безплатно или на цени, по-ниски от пазарните, помощ, глас, подкрепа или влияние, предимство, получаване или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Като общински съветник през мандат 2015 – 2019г. и общински съветник и  председател на ОбС Б. за мандат 2019-2023г., Андон Тодоров е лице, заемало публична длъжност по смисъла на чл. 3, т. 9 от ЗПУКИ (отм.), респ. лице, заемащо висша публична длъжност, по смисъла на чл. 6, ал. 1, т. 32 от ЗПКОНПИ и компетентна да се произнесе относно наличието или липсата на конфликт на интереси по отношение на него е КПКОНПИ. 
Видно от събраните по преписката доказателства няма данни Андон *** Тодоров, в качеството си на общински съветник и председател на ОбС Б., да е упражнил правомощия при подготовка, обсъждане и приемане на решения на Общински съвет Б. по отношение на „***“ ЕООД за периода от 19.10.2017г. до 10.12.2020г. /датата на писмото/. 
Липсата на упражнени правомощия по служба от лицето, заемащо висша публична длъжност, като една от трите кумулативни предпоставки за да е налице конфликт на интереси, води до невъзможност за реализиране на фактическия състав на конфликта на интереси като административно нарушение по  ЗПКОНПИ.
Извън компетентността на КПКОНПИ е да се произнесе относно изложените в сигнала твърдения за нарушения на магистрати. В тази връзка и на основание чл. 47, ал.5 от ЗПКОНПИ, чл. 6, ал. 2 от ЗПКОНПИ и чл. 54, ал. 1 от Закона за съдебната власт, в тази част компетентен да извърши проверка е Инспекторатът към Висшия съдебен съвет. 
Предвид изложеното, на основание чл. 74, ал. 1 и ал. 2 ЗПКОНПИ, Комисията за противодействие на корупцията и за отнемане на незаконно придобитото имущество 

Р Е Ш И:

НЕ УСТАНОВЯВА конфликт на интереси по отношение на Андон *** Тодоров,  ЕГН: ***, общински съветник /мандат 2015 – 2019г./ и общински съветник и председател на ОбС Б. /мандат 2019-2023г./ и в това си качество лице, заемало публична длъжност по смисъла на чл. 3, т. 9 от ЗПУКИ (отм.), респ. лице, заемащо висша публична длъжност, по смисъла на чл. 6, ал. 1, т. 32 от ЗПКОНПИ поради липса на упражнени правомощия по отношение на „***“ ЕООД за периода от 19.10.2017г. до 10.12.2020г.
	Препис от Решението да се изпрати на Окръжна прокуратура Б., с оглед преценка за реализиране на правомощията по чл. 76, ал. 2 от ЗПКОНПИ.
	Препис от сигнала да се изпрати на Инспектората към *** по компетентност.
	Препис от решението да се изпрати на Андон *** Тодоров – общински съветник и председател на Общински съвет Б., на основание чл. 75, т. 1 от ЗКОНПИ.

	
КОМИСИЯ:

ПРЕДСЕДАТЕЛ: ………………………………………... /СОТИР ЦАЦАРОВ/

ЗАМЕСТНИК – ПРЕДСЕДАТЕЛ: ……………………. /АНТОН СЛАВЧЕВ/ 

ЧЛЕН:…………………………………………..…. /АНТОАНЕТА ЦОНКОВА/

ЧЛЕН:……………………..…...………………………....... /ПЛАМЕН ЙОЦОВ/

ЧЛЕН:…………………………………………………… /СИЛВИЯ КЪДРЕВА/

